ಸಾ.ರಾ. ಕನ್ವೆನ್ಷನ್ ಹಾಲ್ ನಿರ್ಮಾಣ ಅಕ್ರಮ ಆರೋಪ: ಪ್ರಾದೇಶಿಕ ಆಯುಕ್ತರಿಗೆ ಇಂದು ವರದಿ ಸಲ್ಲಿಕೆ ಮೈಸೂರು: ನಗರದ ದಟ್ಟಗಳ್ಳಿ ರಿಂಗ್ ರಸ್ತೆಯಲ್ಲಿರುವ ಸಾ.ರಾ. ಕನ್ವೆಷನ್ಹಾಲ್ ಅನ್ನು ರಾಜಕಾಲುವೆ ಒತ್ತುವರಿ ಮಾಡಿಕೊಂಡು ನಿರ್ಮಾಣ ಮಾಡಿರುವ ಆರೋಪ ಕುರಿತಂತೆ ಪ್ರಾದೇಶಿಕ ಆಯುಕ್ತರು ರಚಿಸಿರುವ ಅಧಿಕಾರಿಗಳ ತಂಡ ಸ್ಥಳ ಪರಿಶೀಲನೆ ನಡೆಸಿ ವರದಿ ತಯಾರಿಸಿದ್ದು, ಭಾನುವಾರ ಪ್ರಾದೇಶಿಕ ಆಯುಕ್ತರಿಗೆ ವರದಿ ಸಲ್ಲಿಸಲಿದೆ. ಹೀಗಾಗಿ, ಪ್ರಾದೇಶಿಕ ಆಯುಕ್ತರಿಗೆ ವರದಿ ಕೈ ಸೇರಿದ ನಂತರ ಕೈಗೊಳ್ಳುವ ಮುಂದಿನ ತೀರ್ಮಾನದ ಬಗ್ಗೆ ಎಲ್ಲರಲ್ಲೂ ಕುತೂಹಲ ಉಂಟಾಗಿರುವ ಕಾರಣ ಆರ್ಸಿ ಕಚೇರಿಯತ್ತ ಚಿತ್ತ ಹರಿದಿದೆ. ನಗರದ ದಟ್ಟಗಳ್ಳಿ ರಿಂಗ್ ರಸ್ತೆಯಲ್ಲಿರುವ ಕಲ್ಯಾಣಮಂಟಪವನ್ನು ರಾಜಕಾಲುವೆಯಲ್ಲಿ ನಿರ್ಮಾಣ ಮಾಡಿರುವ ಜತೆಗೆ ಇತರ ಸರ್ವೆ ನಂಬರ್ಗಳಲ್ಲಿ ಭೂ ಒತ್ತುವರಿ ಮಾಡಿಕೊಳ್ಳಲಾಗಿದೆ ಎನ್ನುವ ಆರೋಪವನ್ನು ನಿರ್ಗಮಿತ ಜಿಲ್ಲಾಧಿಕಾರಿ ರೋಹಿಣಿ ಸಿಂಧೂರಿ ಮಾಡಿದ್ದರು. ಇದಲ್ಲದೆ, ಇದಕ್ಕೆ ಸಂಬಂಧಿಸಿದ ದಾಖಲೆಗಳನ್ನು ಬಿಡುಗಡೆ ಮಾಡಿದ್ದರು. ಇದರಿಂದ ಕೆರಳಿದ ಕೆ.ಆರ್.ನಗರ ಕ್ಷೇತ್ರದ ಶಾಸಕ ಸಾ.ರಾ.ಮಹೇಶ್ ಅವರು ಪ್ರಾದೇಶಿಕ ಆಯುಕ್ತರ ಕಚೇರಿ ಎದುರು ಧರಣಿ ನಡೆಸಿ ತನಿಖೆ ನಡೆಸುವಂತೆ ಮನವಿ ಮಾಡಿದ್ದರು. ಈ ಕುರಿತು ಪರಿಶೀಲಿಸಿ ವರದಿ ನೀಡುವಂತೆ ಸೂಚಿಸಿ ತಂಡ ರಚನೆ ಮಾಡಿ ಆದೇಶ ಹೊರಡಿಸಿದ್ದರು. ಶನಿವಾರ ಅಪರ ಜಿಲ್ಲಾಧಿಕಾರಿ ಬಿ.ಎಸ್.ಮಂಜುನಾಥಸ್ವಾಮಿ, ಉಪ ವಿಭಾಗಾಧಿಕಾರಿ ವೆಂಕಟರಾಜು ಸಮ್ಮುಖದಲ್ಲಿ ಭೂ ದಾಖಲೆಗಳ ಉಪ ನಿರ್ದೇಶಕಿ ಜೀ.ಸೀಮಂತಿನಿ, ಸಹಾಯಕ ನಿರ್ದೇಶಕ ಎಚ್.ಮಂಜುನಾಥ್, ಅಧೀಕ್ಷಕರಾದ ಜನೀಶ್ ಕುಮಾರ್, ಎಂ.ವಿ.ನಾಗೇಶ್, ಪರ್ಯಾವೇಕ್ಷಕ ಮಹದೇವ್ ಅವರು ಶುಕ್ರವಾರ ಸಾ.ರಾ.ಭವನ ಜಾಗ, ಪಾರ್ಕಿಂಗ್ ಜಾಗ, ರಾಜಕಾಲುವೆ ಹಾದು ಹೋಗಿರುವ ಮಾರ್ಗ, ಅಕ್ಕಪಕ್ಕದ ನಿವೇಶನಗಳು ಸೇರಿ ಇನ್ನಿತರ ಸರ್ವೆ ನಂಬರ್ಗಳನ್ನು ಅಳತೆ ಮಾಡಿ ಪರಿಶೀಲನೆ ನಡೆಸಿದ್ದರು. ಶನಿವಾರ ಅಧಿಕಾರಿಗಳು ಲ್ಯಾಂಡ್ ರೆಕಾರ್ಡ್ನಲ್ಲಿರುವ ದಾಖಲಾತಿಗಳನ್ನು ಪರಿಶೀಲಿಸುವ ಜತೆಗೆ ಈಗ ಬದಲಾಗಿರುವ ದಾಖಲೆಗಳನ್ನು ತಾಳೆ ಹಾಕಿ ವರದಿ ತಯಾರಿಸಿದ್ದಾರೆ. ಕಂದಾಯ ಶಾಖೆಯಲ್ಲೇ ಕುಳಿತು ಪ್ರತಿಯೊಂದು ವಿವರಗಳನ್ನು ಕಲೆ ಹಾಕಿರುವ ಪರಿಶೀಲನಾ ತಂಡವು ನಕ್ಷೆಯಲ್ಲಿ ನಮೂದಾಗಿರುವ ಪೂರ್ವ,ಪಶ್ಚಿಮ, ಉತ್ತರದಕ್ಷಿಣ ಭಾಗದಲ್ಲಿ ಇರುವ ಜಾಗವನ್ನು ಗಮನಿಸಿ ವರದಿ ತಯಾರಿ ಮಾಡಿದ್ದಾರೆ ಎಂದು ಹೇಳಲಾಗಿದೆ. ಮೂಲ ಅಂದರೆ ಮುಡಾ ಸ್ವಾಧೀನಪಡಿಸಿಕೊಳ್ಳುವ ಮುನ್ನ ಭೂಮಿ ಯಾರ ಹೆಸರಿನಲ್ಲಿ ಇತ್ತು, ಬಡಾವಣೆ ರಚನೆಯಾದ ಮೇಲೆ ಯಾವ ಸ್ವರೂಪವಿದೆ ಎಂಬುದನ್ನು ಸಮಗ್ರವಾಗಿ ಪರಿಶೀಲಿಸಿದ ಬಳಿಕ ವರದಿ ತಯಾರಿ ನಡೆದಿದೆ. ಸಂಪೂರ್ಣ ವರದಿ ಸಿದ್ಧಪಡಿಸಿ ಭಾನುವಾರ ಬಳಿಕ ಮುಚ್ಚಿದ ಲಕೋಟೆಯಲ್ಲಿ ಪ್ರಾದೇಶಿಕ ಆಯುಕ್ತರಿಗೆ ಸಲ್ಲಿಸಲಾಗುತ್ತದೆ ಎಂದು ಹೆಸರೇಳಲು ಬಯಸದ ಅಧಿಕಾರಿಯೊಬ್ಬರು ಹೇಳಿದರು. ಪ್ರಾದೇಶಿಕ ಆಯುಕ್ತರು ತನಿಖೆ ನಡೆಸಲು ಕೈಗೊಂಡಿರುವ ಕ್ರಮಗಳ ಬಗ್ಗೆ ವಿಧಾನ ಪರಿಷತ್ ಸದಸ್ಯ ಎ.ಎಚ್.ವಿಶ್ವನಾಥ್ ಅನುಮಾನ ವ್ಯಕ್ತಪಡಿಸಿರುವ ಜತೆಗೆ ಭೂಗಳ್ಳರುಆರ್ಸಿ ನಡುವೆ ಒಳ ಒಪ್ಪಂದ ನಡೆದಿದೆ ಎನ್ನುವ ಆರೋಪ ಮಾಡಿರುವ ಹಿನ್ನೆಲೆಯಲ್ಲಿ ಪ್ರಾದೇಶಿಕ ಆಯುಕ್ತ ಜಿ.ಸಿ.ಪ್ರಕಾಶ್ ಅವರು ಕೈಗೊಳ್ಳುವ ತೀರ್ಮಾನ ಮಹತ್ವ ಪಡೆದುಕೊಂಡಿದೆ. ʻಮೈಸೂರು ತಾಲ್ಲೂಕಿನ ದಟ್ಟಗಳ್ಳಿ ಸರ್ವೆ ನಂ.೧೩೦೩ಕ್ಕೆ ಸಂಬಂಧಿಸಿದಂತೆ ಸರ್ವೆ ನಡೆದಿದೆ. ವರದಿ ಕೊಡಲು ಒಂದು ದಿನದ ಸಮಯ ಇರುವುದರಿಂದ ಸಂಪೂರ್ಣವಾಗಿ ಎಲ್ಲವನ್ನು ಅಧ್ಯಯನ ಮಾಡಿದ ಬಳಿಕವಷ್ಟೇ ವರದಿ ಕೊಡುತ್ತೇವೆ. ಈಗ ನಾವು ಯಾವುದೇ ವಿಚಾರಗಳನ್ನು ಮಾತನಾಡಲು ಸಾಧ್ಯವಿಲ್ಲ. ಇದಕ್ಕೆ ಸಂಬಂಧಿಸಿದಂತೆ ಪ್ರತಿಕ್ರಿಯೆ ಕೊಡಲು ಬರುವುದಿಲ್ಲ.ʼ ಬಿ.ಎಸ್.ಮಂಜುನಾಥಸ್ವಾಮಿ, ಅಪರ ಜಿಲ್ಲಾಧಿಕಾರಿ